L-għażla tal-kandidati

Clyde Puli ta intervista lil The Malta Independent li fiha kien hemm ħaġa li ma daqqitlix.

Fil-fatt, kien hemm aktar minn waħda, iżda ejja nitkellmu dwar waħda biss.

Hu u jħabbar il-kandidatura ta' żewġ kandidati ġodda għall-elezzjoni tal-Parlament Ewropew u, jekk dawn jaċċettaw, il-possibilità li jiżdiedu mal-lista żewġ kandidati oħra, qal ukoll li l-PN kien xolja l-Kummissjoni dwar l-Għażla tal-Kandidati u reġa' lura għas-sistema ta' qabel li permezz tagħha huwa s-Segretarju Ġenerali li jmexxi t-tfittxija tal-kandidati.

Ir-rapport imxandar f' The Malta Independent jirreferi għax-'xoljiment tal-Kummissjoni Elettorali' u jidher li l-awtur tar-rapport ħawwad bejn żewġ kummissjonijiet li t-tnejn kienu mmexxija minn Joe Borg.

Wieħed jista' jargumenta fis-sens li x-xoljiment tal-Kummissjoni se jikkomplika l-affarijiet.

Permezz tal-ħidma tal-Kummissjoni kien hemm miżura ta' oġġettività fl-għażla tal-kandidati u kienet tnaqqset sew il-possibilità li jkun hemm il-preferenzi.

Niftakru li s-segretarju ġenerali stess huwa kandidat għall-elezzjoni.

X'ħeġġa jista' jkollu dan li jħajjar biex jikkontestaw għall-elezzjoni nies validi li potenzjalment jistgħu jħabbtuh fil-ġirja għall-voti?

M'jinix ngħid li Clyde Puli m'għandux għerf biżżejjed biex jegħleb it-tentazzjonijiet, iżda l-verità hi li l-Kummissjoni għenet biex suspetti bħal dawn jisfgħu fix-xejn.

Kien hemm vantaġġ ieħor bil-Kummissjoni.

Vantaġġ li issa spiċċa biex intrema': il-possibilità li kandidati prospettivi, wara li jkun ġew mgħoddija mill-għarbiel, ma jiġux aċċettati biex jirrappreżentaw lill-Partit.

Eżempju wieħed huwa ċ-ċaħda tal-applikazzjoni ta' John Bonello biex jikkontesta l-elezzjoni mal-PN.

Kif kien mistenni, ftit wara dan tfaċċa fl-attivitajiet politiċi tal-Labour.

Eżempju ieħor kien iċ-ċaħda tal-applikazzjoni ta' Jean Claude Micallef biex jikkontesta l-elezzjoni mal-PN.

Kif kien mistenni wkoll, dan imbagħad spiċċa kkontesta l-elezzjoni mal-Labour.

Iċ-ċaħda ta' dawn iż-żewġ applikazzjonijiet kellha sservi ta' argument validu favur it-tkomplija tal-Kummissjoni.

Iżda rrid ngħid li jien m'għandi xejn kontra dawk il-partiti politiċi li jagħżlu huma kif jirregolaw lilhom infushom u, wara kollox, il-membri tal-kumitat tal-għażla li jgħoddu l-aktar m'huma ħadd ħlief il-votanti.

Allura sta għall-PN li jiddeċiedi dwar kif għandhom jintgħażlu l-kandidati tiegħu.

Iżda wieħed għallinqas għandu jistenna li l-partiti politiċi jirrespettaw ir-regoli tagħhom stess.

Il-Kummissjoni dwar l-Għażla tal-Kandidati hi mwaqqfa bl-istatut tal-PN stess u s-Segretarju Ġenerali ma jistax jaqbad u jxoljiha kif ġieb u leħaq.

Azzjoni bħal din mhix biss sfida fil-konfront ta' Kummissjoni li ma nħatritx bl-awtorità tiegħu.

Hi sfida fil-konfront tal-Kunsill Ġenerali tal-Partit, li hu l-unika entità li għandu s-saħħa u l-awtorità li jibdel l-Istatut u li jiddikjara xjolta l-Kummissjoni.

Kien hemm okkażjoni oħra meta seħħ dan fil-PN.

Jesmar Baldacchino kien inħatar bħala d-Direttur Informazzjoni tal-PN b'daqqa ta' pinna meta dan kien messu nħatar bil-kunsens tal-Kumitat Eżekuttiv tal-Partit.

Meta partit politiku jonqos li jirrispetta r-regolamenti tiegħu stess, għandna nistennew li se jirrispetta l-liġijiet ġaladarba jkun fil-gvern?

Previous: Ringrazzjamenti Next: 'M'hux se nisktu' window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Ringrazzjamenti

Photo by Milos Bicanski/Getty Images Is-sentenza tal-Qorti Suprema Griega li permezz tagħha ġiet miċħuda t-talba ta' Malta għall-estradizzjoni ta' Maria Efimova hi waħda ta' sinjifikat immens.

Hi ħaġa rari ħafna meta Stat Membru tal-Unjoni Ewropea juri li ma jafdax stat ieħor fl-istess Unjoni bis-sigurtà ta' persuna akkużata b'reat kriminali.

Għalkemm din kienet deċiżjoni tal-qorti, il-konsegwenzi politiċi huma kbar ħafna.

Effettivament Malta m'għadhiex kunsidrata li tagħmel parti mill-inħawi Ewropej fejn taħdem is-saltna tad-dritt u fejn wieħed jista' jkollu moħħu mistrieħ li l-istituzzjonijiet tal-istat se jirrispettaw il-liġijiet u jittrattaw lin-nies b'ġustizzja.

Din is-sitwazzjoni konna ilna nafu biha.

Aqraw l-istejjer dwar il-fastidji li kienu jsiru kontra Daphne Caruana Galizia minn naħa tal-pulizija u mill-istat meta kienet għadha ħajja u dwar kif kienu heddewha bl-arrest minħabba dak li kienet tikteb.

Dwar kif il-prim ministru, f'konfoffa ma' negozjanti kbar, ittanta jfalliha finanzjarjament.

U dwar kif il-kontijiet bankarji tagħha kienu ġew sekwestrati b'azzjoni ta' ministru tal-gvern.

U wara mewtha, nafu kif ippruvaw jikxfu l-għejjun tagħha, dwar kif ippruvaw ixejjnu l-memorja tagħha, dwar kif ix-xogħol tagħha ġie mkasbar u dwar kif ġiet miċħuda lilha l-ġustizzja.

Inqas minn ġimgħa wara mewtha, l-attivisti nġabru quddiem il-kanċell tal-kwartier ġenerali tal-Pulizija.

Irrid ngħid li damu jaħsbuha xi ftit.

Il-Ministru tal-Pulizija u l-Kummissarju kien messhom irriżenjaw dakinhar stess tal-assassinju u dan talli naqsu li jipproteġuha kif ukoll li jħarsu d-demokrazija tagħna.

Il-Qorti Suprema tal-Greċja jidher li xammet dan kollu u ddeċidiet li l-istituzzjonijet Maltin mhux ta' min jafdahom bis-sigurtà ta' mara li kienet xehdet dwar dak li taf fuq diversi reati kriminali, inklużi dawk imwettqa minn dak li kien l-imgħallem tagħha li issa qed jistenna li jgħaddi ġuri fuq frodi u, m'għandniex xi ngħidu, dawk imwettqa mill-prim ministru nnifsu.

Il-bieraħ jien flimkien mal-kollegi tiegħi tas-soċjetà ċivili xtaqna nirringrazzjaw lil dawk kollha li għenuna biex inqajjmu kuxjenza dwar dak li kienet għaddejja minnu Maria Efimova.

Għandna għalxiex nirringrazzjaw lil David Casa u lil Stelios Kouloglou, li ddefendewha, xehdu quddiem il-qrati tal-Greċja u ħadmu spalla ma' spalla ma' uffiċjali Griegi.

Dawn kollha sabu wkoll l-appoġġ ta' Ana Gomes, ta' Sven Giegold u ta'MEPs oħra li ħadmu qatigħ biex kulħadd ikun jaf bis-sitwazzjoni f'Malta.

Personalment nixtieq inrodd ħajr lill-kollega Ċiprijott tiegħi S telios Orphanides tax-xogħol ġurnalistiku li wettaq meta nvestiga l-akkużi foloz li kienu xxandru fil-ġurnali ta' Ċipru meta kien hemm min kellu l-interess li jikkalunja u jigdeb dwar Mar ia Efimova.

Mill-investigazzjonijiet li dan għamel, irriżulta li l-akkużi li saru kontriha kienu mingħajr bażi.

U meta għamel ilment quddiem is- Cyprus Media

Complaints Commission, instab li r-rapporti kontriha kienu saru minn persuni li kellhom l-interess li jnaqqsulha l-kredibilità bħala xhud dwar it-twettiq ta' reati kriminali f'Malta.

Araw naqra x'paragun mal-aġir ta' Brian Hansford li kellu l-ardir li jirrepeti l-gideb daqslikieku kienu mis-sewwa, dejjem jekk ma vvintahomx hu stess.

Ringrazzjament għandu jmur ukoll lill-NGOs ġurnalistiċi internazzjonali li fehmu l-periklu li jiffaċċja whistle-blower fil-kuntest tal-kwalità ta' abbużi kontra l-libertà ġurnalistika li mdorrijin naraw f'pajjiżna.

Dawn huma PEN International , Reporters without Borders u l- Committee to Protect

Journalists li qajjmu kuxjenza dwar il-każ ta' Maria Efimova.

Bħala attivisti nroddu ħajr ukoll lil dawk f'Malta li kkontribwew finanzjarjament biex tħallsu parti mill-ispejjeż legali kbar li kellha tħallas Maria Efimova biex setgħet tiddefendi d-dritt tagħha għall-ħajja, d-dritt tagħha għas-sigurtà u d-dritt tagħha għal-libertà.

Ara hawn rapport inxandar fin-Newsbook dwar il-konferenza stampa tal-bieraħ li jinkludi video bil-Malti dwar l-attività.

Previous: 16 ta' Ġunju fis-7.30 ta' filgħaxija: Velja favur il-Verita' u l-Ġustizzja Next: L-għażla tal-kandidati window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Euronews jintervista lil Maria Efimova

Il-bieraħ Maria Efimova tkellmet f'konferenza tal- whistleblowers u ġiet intervistata mill-Euronews.

Ara l-intervista hawn.

"Lil dawn in-nies, li jħossuhom tant b'saħħithom u li tant huma sinjuri li jidhrilhom li jistgħu jagħmlu li jridu, rrid nurihom li dan m'huwiex il-każ.

Hemm Alla li qiegħed hemm biex jiġġuduikahom.

Alla m'huwiex se jiġi hu stess fid-dinja biex jikkastiga li kull min jagħmel il-ħażin iżda jibgħat lill-qaddejja tiegħu biex jikkastigaw lil dawk li jiżbaljaw".

Maria Efimova qalet li jekk il-każ imur il-Qorti, hi tkun lesta li terġa' tixhed dwar l-iskandlu li allegatament huma mdaħħla fiħ dawk li kienu jimpjegawha għalkemm m'hix lesta li tagħmel dan f'Malta.

"Jien lesta li nixhed iżda żgur mhux f'Malta.

Jekk nirritorna lejn Malta, ħajti tkun fil-periklu kbir," qalet lil dawk li attendew il-konferenza f'Ateni.

Nhar it-Tlieta Efimova u l-avukat Grieg tagħha qalu li l-mod kif imxew magħha l-awtoritajiet Maltin meta hi kienet xehdet l-ewwel darba juri li f'pajjiżna tal-Pilatus Bank għandhom min jaqlagħhom.

Għalkemm Efimova kienet ġiet assigurata li isimha ma kienx se jixxandar, l-għada li tkellmet mal-maġistrat isimha xxandar fil-ġurnali Maltin.

Skond l-avukat Alexandros Papastergiopoulos, tal-Pilatus Bank ftit wara akkużaw lil Efimova li kienet serqet mingħandhom ammont li tant hu insinjifikanti li xi ħaġa bħal din s-soltu ma twassalx għall-ħruġ ta' taħrika Ewropea.

U meta uffiċjali tal-Pulizija Maltija kienu bgħatu għaliha biex jagħmlulha xi mistoqsijiet, Efimova qalet li dawn ippruvaw jintimidawha.

"Qaluli li se niġi kundannata għal ħames snin fil-ħabs u li, waqt li nkun hemm, joqtluni," qalet l-omm ta' żewġ ulied.

"Kien proprju hawn li ntbaħt li l-bank kellu saħħa kbira," qalet Efimova.

Waqt l-interrogazzjoni il-Pulizija Maltija ppermettiet li jkunu preżenti xi managers tal-Pilatus Bank – ħaġa mhux tas-soltu".

F'April kunsill magħmul minn Imħallfin Griegi iddeċieda li ma jippermettix l-estradizzjoni ta' Efimova lejn Malta iżda l-każ issa jinsab quddiem il-Qorti Suprema.

Fl-14 ta' Ġunju mistennija li tingħata deċiżjoni.

Wara li kienet ħarbet mill-gżira ta' Kreta, f'Marzu Efimova ċediet f'idejn il-pulizija ta' Ateni.

"Qatt ma kelli l-intenzjoni li nistaħba.

M'għandix fuqhiex ikolli ndiema."

Efimova ċaħdet akkużi tal-gvern Malti li hi spija Russa.

Previous: Manuel Mallia iqum bil-wieqfa fil-Parlament biex jagħmel skrutinju fuq ix-xogħol ta' Manuel Mallia Next: Kif qalilna Joseph Muscat: il-monument ta' Dom Mintoff huwa wieħed għall-preżent.

U għall-ġejjieni. window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


'M'hux se nisktu'

Il- banners li ttellgħu dal-lejl, 8 xhur wara l-assassinju ta' Daphne Caruana Galizia, fihom messaġġ b'saħħtu.

Lil Daphne sikktuha.

Iżda dan ma jfissirx li ħaddieħor se jissikket ukoll.

Huwa messaġġ lil dawk kollha li, għax il-protesti u l-verità jikxfuhom ta' li huma, jridu jsikktu lil ħaddieħor.

Lil dawk kollha li jridu lil ħaddieħor jiskot biex il-ħmerijiet li jlissnu jinstemgħu rilevanti.

Lil dawk kollha li għandhom nostalġija għaż-żminijiet meta t-trab kien jinkines taħt it-twapet u meta konna nagħmlu tabirruħna li kollox ward u żahar.

Lil dawk kollha li jiskartaw mix-xogħol u jippretendu li jitħallsu xorta waħda.

'Mhux se nisktu' hi risposta f'waqtha lill-bulijiet, lill-manigoldi, lit- trolls u lis-sidien tagħhom, lill-bankiera u lill-politiċi, lis-sinjuruni li jużaw lil pajjiżna biex jippruvaw inaddfu r-reputazzjoni tagħhom.

Hija sejħa diretta lejn dawk li jippreferu jinsew, lejn dawk li xebgħu jisimgħu u lejn dawk li jridu jdawwru l-ħsieb tagħhom fuq affarijiet oħra.

Hija wegħda solenni li d-dwejjaq ta' ħaddieħor, dak kollu li jaljenahom u l-lealtàjiet għomja li jxekkluhom m'humiex se jwaqqfuna.

'Mhux se nisktu' hi sejħa biex inkunu ta' eżempju u biex ma nonqsux minn dmirna.

Hi sfida biex ngħelbu l-biża' u l-iżvantaġġi, l-iżolament u d-disperazzjoni.

Nixtiequ li nkunu aktar numerużi, iżda dan mhuwiex daqstant importanti.

Mhux se nieqfu sakemm toħroġ il-verità.

Mhux se nieqfu sakemm issir ġustizzja.

Tmien xhur.

Tmien snin.

Tul ħajjitna.

Xejn m'hu aktar importanti minn dan.

U, kif forsi naħsbu ta' sikwit, m'aħniex weħidna.

Bosta huma dawk li jaqraw fis-silenzju u jiktbu fis-satra.

Dawn ukoll jafu jiddeċiedu.

U xi drabi juru r-rabja tagħhom u joħorġu jipprotestaw bil-kalma iżda b'rieda tal-azzar.

Nies li ma nkunux nafu min huma.

Nies li ma jitkellmux mhux għax kompliċi imma għax jibżgħu.

Dawn ipprotestaw mal-kanċell tal-ambaxxata tagħna fil-Greċja, post minn fejn il-Gvern ta' dan il-pajjiż ġie mħeġġeġ jibgħat lil Maria Efimova lura hawn.

U staqsew il-mistoqsija li tal-ambaxxata kien messhom staqsew.

Min qatel lil Daphne?

Previous: L-għażla tal-kandidati Next: L-album tal-familja tal-Kenniesa window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


L-album tal-familja tal-Kenniesa

Il-Kenniesa illum ħarġu b'figuri tal-kartun mill-album tal-familja tal-qaddisin.

Tafu għal min qed ngħid.

Keith Schembri, Konrad Mizzi, Chris Cardona: dawn qed jeħlu ta' xejn jaħasra.

Previous: 'M'hux se nisktu' Next: Qegħdin tavveluna window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Qegħdin tavveluna

Darrin Zammit Lupi, fotografu mar-Reuters, dalgħodu ried jiġbed ritratt ta' Kastilja.

Kuntistabbli tal-pulizija ma ħalliehx.

Dan huwa r-riżultat.

Previous: L-album tal-familja tal-Kenniesa Next: #occupyjustice: Is-Siġra tal-Ġustizzja window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


#occupyjustice: Is-Siġra tal-Ġustizzja

Stqarrija ta' #occupyjustice: Siġra tal-Ġustizzja 'tħawwlet' quddiem il-Ġonna tal-Barrakka ta' Fuq is-Sibt wara nofsinhar b'ittri ta' protesta bħala l-'frott' mill-friegħi tagħha.

Is-Siġra tħawwlet tminn xhur mill-assassinju tal-ġurnalista Daphne Caruana Galizia. #Occupyjustice qalu li "kull ma fadlilna huma l-egħruq tal-ħażen". #Occupyjustice hu grupp ta' attivisti mmexxijja minn nisa li qegħdu s-siġra fejn kien hemm siġra tal-ballut li egħxet tul it-Tieni Gwerra Dinjija huma mietet taħt il-Ministru preżenti tal-ambjent. #Occupyjustice qalu li "l-messaġġ tagħna hu sempliċi: Muscat, Schembri u Mizzi, għalfejn ma tagħmlux bħas-siġra u titilqu 'l hemm?".

L-attivisti tennew il-fehma tagħhom li s-sensiela twila ta' provi dokumentati jġiegħlu lill-Prim Ministru u 't-tnejn l-aktar qrib tiegħu jitilqu.

"Il-Prim Ministru jista' jara din is-siġra kuljum mit-tieqa tal-uffiċju tiegħu u forsi jiftakar li l-Kap tal-Uffiċju tiegħu Keith Schembri u l-Ministru ewlieni tiegħu Konrad Mizzi bnew strutturi li jaħslu l-flus biex jirċievu tixħim illeċitu, waqt li hu qed jipproteġihom mill-post li suppost dawn l-affarijiet iwaqqafhom — Kastilja — għax kif inhu ċar jaqbel lilu," qalu #Occupyjustice.

L-attivisti qalu li minn meta kienet assassinata Daphne Caruana Galizia, isem pajjiżna mar il-baħar.

"Din il-ġimgħa rajna lill-Kummissarju Ewropew titkellem fuq possibilta ta' proċeduri kontra Malta wara ksur tal-liġijiet Ewropej.

Rajna kif qorti f'Ateni effettivament iddikjarat li Malta m'hawnx sigurta għall-whistleblower Maria Efimova li jfisser li mhawnx sigurta għal min jazzarda jitkellem kontra Joseph Muscat."

Qalu wkoll li "hu ċar li m'hux interessati f'isem pajjiżna imma fil-flus li qed idaħħlu". #Occupyjustice kkwotaw lil Mahatma Ghandi u qalu li "d-dinja tipprovdi biż-żejjed għall-bżonnijiet ta' kull bniedem, iżda mhux biż-żejjed għar-rgħiba ta' kulħadd.

Xi darba l-Prim Ministru ser jirrealizza li ruħu m'għandhiex għalfejn tintema' bil-flus".

"Se nibqgħu niġġieldu biex insalvaw lil pajjiżna maħtuf mill-ħallelin mafjużi.

M'hux se nistrieħu qabel issir ġustizzja". #Occupyjustice determinati jiġġieldu għas-sewwa, għall-ħaqq u għal soċjeta ġusta u ekwa.

"Dan pajjiżna.

Din darna.

Aħna n-nies.

Nippretendu aħjar.

Jixraqilna aħjar.

Nesiġu aħjar".

Previous: Qegħdin tavveluna Next: Min xandar ritratti pornografiċi bi tpattija se jikkontesta għall-Parlament Ewropew window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Min xandar ritratti pornografiċi bi tpattija se jikkontesta għall-Parlament Ewropew

Fl-imgħoddi Cyrus Engerer diġà kien imħajjar jikkontesta l-elezzjoni għall-Parlament Ewropew.

Kien irtira l-kandidatura tiegħu fl-aħħar minuta minħabba kundanna mill-Qorti talli kien xandar ritratti pornografiċi ta' sieħbu bi tpattija wara li kien kisirha minn miegħu.

Joseph Muscat kien sejjaħ l-irtirar ta' din il-kandidatura bħala att erojku u lil dan il-kunsillier eks Nazzjonalista b'akkuża serja mdendla ma' għonqu kien laqqmu bħala "suldat tal-azzar" – x'aktarx l-ogħla unur li l-Partit Laburista jista' jagħti lil xi ħadd.

Dak iż-żmien il-Partit Laburista kien beża' li jitlef il-voti li kieku Cyrus Engerer tħalla jikkontesta.

Peress li kienu obbligati lejh talli telaq mill-PN, irranġawlu għal impjieg f'Brussell u ieħor għal sieħbu.

Sakemm dam Brussell kien prattikament l-ambaxxatur ta' Malta sakemm xeba' u rritorna Malta biex ikompli fejn kien ħalla: issa se jikkontesta bħala kandidat fl-elezzjoni tal-Parlament Ewropew.

Jaqaw ir-raġunijiet li minħabba fihom kien irtira l-kandidatura tiegħu ħames snin ilu issa nbidlu?

Jaqaw ismu tnaddaf?

Le.

Kien ġie kundannat mill-Qorti u l-kundanna kienet ġiet konfermata mill-Qorti tal-Appell.

Jaqaw sirna aktar tolleranti għax-xandir bi tpattija ta' materjal pornografiku?

Żgur li le.

Niftakru li dan l-aħħar kien hemm kontroversja politika taħraq dwar video ta' koppja f'pożizzjoni kompromettenti f'karrozza li xxandar fuq il-media soċjali.

Għandi nimmaġina li tal-Oppożizzjoni, bħalma kienu ħames snin ilu, m'humiex kuntenti b'din il-kandidatura għalkemm għadni ma smajthom igħidu xejn.

Allura x'inbidel minn ħames snin 'l hawn?

L-impunità totali ta' gvern li jħoss li hu ntokkabbli.

Mill-2014 l'hawn sirna nafu li fost dawk eletti f'karigi pubbliċi hemm min evada t-taxxa, min iffroda, min ma xebgħax jigdeb u nissuspetta li hemm l-assassini wkoll.

Allura lil min instab ħati ta' tixrid bi tpattija ta' ritratti pornografiċi se narawħ żejjed?

Nistenna li ma jkun hemm ħadd li jmur igħid – forsi ħlief Cyrus Engerer – li Cyrus Engerer diġà ħallas prezz politiku ta' għemilu meta kien irtira l-kandidatura tiegħu fl-2014 u li bata biżżejjed konsegwenzi politiċi għar-reat kriminali li kien wettaq.

Il-kandidatura tiegħu m'hi xejn ħlief konferma dwar kemm waqgħu fil-baxx il-livelli f'dan il-pajjiż.

Bħal donnu li t-twettiq ta' reat kriminali sar jitqies bħala kwalifika biex wieħed jipparteċipa fil-politika fuq in-naħa tal-Labour.

Qabel tibqa' trodd is-salib, trid tipprova li int maħmuġ sabiex imbagħad tkun tista' tibda' tkewwes fil-borma.

Previous: #occupyjustice: Is-Siġra tal-Ġustizzja Next: Tal-FIAU jimmultaw il-magna tal-ħasil imma jħallu lill-ħasselin weħidhom window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Tal-FIAU jimmultaw il-magna tal-ħasil imma jħallu lill-ħasselin weħidhom

L-istorja li xandar Jacob Borg fit- Times of Malta tal-bieraħ żvelat li MFSP Financial ġiet immultata mill-FIAU talli kisret il-liġijiet tal-MFSA.

Hija ħaġa mis-sewwa li l-intermedjarji wieħed joqgħod għassa tagħhom bil-għan li dawn jinżammu kontabbli meta jagħlqu għajnejhom fil-konfront tal-ħassiela ta' flus maħmuġin, l-evażuri tat-taxxa u l-frodisti.

Iżda dan m'huwiex kollox.

Jekk il-FIAU ikun irriżultalha li tal-MFSP naqsu li jgħaddu mill-għarbiel transazzjonijiet li jagħtu biss "informazzjoni mill-aktar bażika u ġenerika" dwar minn fejn ikunu ġew il-flus, allura ikun hemm għalxiex wieħed jissuspetta ħażin dwarhom.

Tal-MFSP kellhom f'idejhom investimenti ta' Keith Schembri, fost oħrajn.

Hawn tistgħu taraw id-dokumenti li ġew mgħoddija lili li juru li r-rabtiet li Keith Schembri kellu mal-MFSP sa mill-2010 meta kien qed ifassal ir- roadmap tal-Labour fil-gvern.

Dawn id-dokumenti juru li client account reference S-00108 kien ġie mgħoddi personalment lil Keith Schembri u jidher il-kunsens bil-firma ta' Keith Schembri sabiex jinfetaħ il-kont mal-MFSP.

Għandi wkoll fil-pussess tiegħi dokumenti li juru li barra l- personal account reference S-00108 , mal-MFSP Keith Schembri kellu wkoll żewġ client

accounts 'C-00144' and 'B-0040'.

Il-tliet kontijiet ddaħħlu mill-MFSP f' file wieħed daqslikieku kienu jifformaw parti mill-ġid ta' bniedem wieħed.

Minn dokumenti li jien rajt b'għajnejja jirriżulta li 'C-00144' tirreferi għal Colson

Services Limited, kumpannija li mill- Panama Papers jirriżulta li hi waħda sigrieta reġistrata fil-British Virgin Islands li s-sid tagħha huwa Keith Schembri.

Aktar tard irriżulta wkoll li l-awtoritajiet tal-British Virgin Islands kienu nvestigaw lil Colson dwar ħasil ta' flus.

Tal-MFSP inqdew bil- client account references biex jiddepositaw flejjes għan-nom ta' Keith Schembri fil- Bank of

Valletta.

U issa tal-MFSP ġew immultati mill-FIAU talli rċievew depożiti mingħand klijenti mingħajr m'għaddewhom mill-għarbiel.

Kif irrappurtajt ftit ġimgħat ilu, tal-MFSP kienu ddepożitaw kważi $500,000 f'kontijiet fil-Bank of Valletta li kienu amministrati minnhom fl-interess ta' Keith Schembri.

Minn dokumenti tal-MFSP li jien rajt b'għajnejja, ma jirriżultax li kienet saret xi inkjesta dwar minn fejn kienu ġejjin dawn il-flejjes.

Irid jingħad ukoll li dawn il-flejjes waslu 5 ġimgħat wara li Keith Schembri wasal lura Malta minn Baku fejn kien attenda – b'persuni mis-servizz ċivili assenti għal kollox – għal laqgħa ma' Ilham Aliyev li fiha ġew miftehma diversi ftehim politiċi dwar l-enerġija għal Malta.

Skond l-Awditur Ġenerali u l-esperti li magħom ikkonsultaw The Guardian u The

Daphne Project , b'dawn il-ftehim kienu ngidmu waħda sew il-konsumaturi Maltin.

Wara li rċieva dawn il-flejjes, ma jidhirx li ttieħdet xi azzjoni biex Keith Schembri jiġi investigat.

Il-prim ministru Joseph Muscat, wara li saret pressjoni mill-kap tal-oppożizzjoni Adrian Delia, ċaħad fil-Parlament li Keith Schembri qatt irċieva dawn il-flejjes.

Madankollu Keith Schembri baqa' sal-lum ma tniffisx.

Minn dokumenti li jien rajt b'għajnejja jirriżulta mingħajr ebda dubju li, minkejja ċ-ċaħda tal-prim ministru, Keith Schembri kien verament irċieva dawn il-flejjes.

Dan ifisser li l-prim ministru żvija u daħak bil-Parlament.

Previous: Min xandar ritratti pornografiċi bi tpattija se jikkontesta għall-Parlament Ewropew Next: L-id li trid tgħamik window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Tmewwiġ

Ftit li xejn wieħed jista' jara minn dak li jkun qed jiġri bejn l-erba' ħitan tal-Partit Laburista.

Iżda minn żmien għall-ieħor jidhru xi sinjali ta' tmewwiġ.

Bħalissa rjus kbar fil-Partit qegħdin jitkarrbu ma' Joseph Muscat biex jibqa' mexxej tal-partit u prim ministru.

Wieħed minn dawn il-karraba huwa Alfred Sant.

Joseph Muscat jeħtieġ li jsib skuża biex jibqa' jmexxi lill-partit.

Din hi r-raġuni wara dawn it-teatrini: jrid jidher bħallikieku, kontra qalbu, aċċetta li jwettaq sejħa doveruża.

Il-verità hi li dak li kellu f'moħħu sarlu suf.

M'għandux ċans li jakkwista kariga fl-Unjoni Ewropea.

Saħansitra anki fil-laqgħa tas-Soċjalisti Ewropej fil-Portugall, Joseph Muscat intebaħ li kull fejn imur dejjem ser isib mara biex tfakkru li ma jafx jistħi.

F'dik is-sala f'Lisbona kien kemm Ana Gomes li għajjtet "Vergonha" .

"Tal-mistħija" bil-Portugiż.

Joseph Muscat għamel tabirruħu li ma semagħhiex.

Forsi jista' jikkonsla mill-fatt li ma tantx hemm nisa li, qalb sala mimlija nies, ikunu lesti li jikkonfrontawh.

Iżda huwa jaf li dejjem ser ikun hemm waħda li jkollha l-kuraġġ li tagħmel dan.

Bħalissa qed iħoss li ma fadallux għażla ħlief li jibqa' f'postu f'Kastilja.

Ser jibqa' jiġi bżonn il-gwardji tas-sigurtà biex ma jkunx hemm xi ġurnalista gustuż bħal John Sweeney joqgħod idejjqu bil-mistoqsijiet.

Ser jibqa' jiġi bżonn lill-pensjonanti Beltin taħt il-kmand tal-logutenent-ġenerali Ray Azzopardi biex joqgħodu jgħajjru lill-protestanti f'Misraħ l-Assedju l-Kbir.

Ser ikun bżonn Lawrence Cutajar biex joqgħod jitħaddet fuq investigazzjonijiet dwar ħaddieħor li ma jispiċċaw.

Ser jiġi bżonn Carmelo Abela biex lill-attivisti li jaħdmu ma' NGO's internazzjonali joqgħod igħajjarhom assholes talli dawn ażżardaw jiddubitawh.

U ser ikollu joqgħod jistenna sakemm jintemm il-maltemp .

Kien dejjem xortih tajba u jistenna li x-xorti tidħaklu din id-darba wkoll.

Fil-frattemp, illum qrajna li Chris Fearne keċċa lil Neville Gafà .

Minkejja l-fatt li din it-tkeċċija għandha mis-sens komun, l-azzjoni ta' Chris Fearne nibbtet sensiela ta' mistoqsijiet.

Neville Gafà għadu uffiċjal pubbliku jew issa jinsab bla xogħol?

Il-Pulizija u s-servizzi sigrieti talbuh jispjega dwar ir-relazzjoni li jidher li għandu ma' gwerrier u kuntrabandist Libjan?

Inbdiet xi inkjesta pubblika dwar dak li kien qed jagħmel Neville Gafà waqt li kien fl-impjieg mal-gvern?

Bl-azzjoni li ħa, Chris Fearne kemm hu preparat li jżomm id-distanza mill-ħmieġ u l-korruzzjoni ta' Joseph Muscat?

Previous: Illum fi Triq ir-Repubblika Next: F'ġieħ is-sewwa, fejn hu Neville Gafà? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


L-id li trid tgħamik

Dan ir-ritratt inġibed minn Darrin Zammit Lupi għar- Reuters .

Kuntistabbli tal-pulizija ittanta jostakola lil min ried jiġbed ritratt minkejja l-fatt li dan iddikjara li huwa ġurnalist li kien fuq il-lant tax-xogħol.

Kif wieħed jista' jobsor, il-pulizija kien qed jipprova jiċċensura l-protesta tal-Kenniesa li ħarġu b'figuri tal-kartun ta' Keith Schembri u ta' Konrad Mizzi libsin ilbies tal-ħabsin.

Il-pulizija dan kollu ma felħux.

U issa nafu eżatt għala.

Dan huwa Joseph Mangion, il-pulizija in kwistjoni.

Daphne Caruana Galizia kienet wissietna dwaru, f'dan il -post f'Mejju tas-sena l-oħra.

Joseph Mangion kien reġa' ddaħħal minn tal-Labour fil-korp tal-pulizija wara li kien diġà rtira.

Dan il-bniedem mhuwiex iħarislek il-libertà tal-kelma tiegħek jew il-libertà għall-informazzjoni.

Qiegħed iħares u jipproteġi ministru ta' gvern korrott li hu ħabib tiegħu.

Iċ-ċans li jiġi ċensurat ġurnalist li jkun fuq il-lant tax-xogħol minn dan il-kuntistabbli huwa ferm akbar miċ-ċans li Konrad Mizzi jiġi mħarrek biex jiffaċċja l-ġustizzja.

Previous: Tal-FIAU jimmultaw il-magna tal-ħasil imma jħallu lill-ħasselin weħidhom Next: Tixrid tal-mibgħeda minn taħt il-maskra tal-kultura window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Tixrid tal-mibgħeda minn taħt il-maskra tal-kultura

Frederick Testa, wieħed minn ta' "Tagħna Lkoll" li xeba' jerda' minn fuq il-fondi pubbliċi, uffiċjalment huwa cultural liaison officer mal-Kunsill Malti tal-Arti.

Ingħata din il-kariga għar-raġuni li huwa tipaċċ bħal Mario Azzopardi li t-tnejn għenu mhux ftit biex taw lil tal-Labour immaġni pederastika.

F'kummenti fil-Facebook kiteb li David Casa jmissu jiġi mitmugħ lill-klieb kumbinazzjoni fl-istess ġimgħa li ħaddieħor ġie kundannat talli xewwex lin-nies biex lil Roberta Metsola jaħarquha ħajja.

Skond dan l-uffiċjal pubbliku, li hu responsabbli għat-tixrid tal-kultura ta' pajjiżna u li qed iservi ta' forċina għal tal-Labour, hekk għandna nittrattaw ma' politiċi li jażżardaw jisfidaw lill-kbir Joseph Muscat tagħhom.

Previous: L-id li trid tgħamik Next: Clyde Puli, oqgħod attent. window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Fejnhom issa dawk li kienu xebgħu iwerżqu li "Franco għandu raġun"?

Franco Debono kien u baqa' persunaġġ kontroversjali.

Iżda barra li huwa kontroversjali, huwa wkoll il-Kummissarju tal-Liġijiet li fl-2013 meta nħatar fil-kariga Owen Bonnici kien sejjaħlu, bħala "l-persuna responsabbli għat-tneħħija ta' liġijiet kunfliġġenti li tqiesu mill-Qorti Kostituzzjonali bħala liġijiet li jiksru l-Kostituzzjoni u d-drittijiet fundamentali" u bħala l-persuna "li ser imexxi r-riforma Kostituzzjonali".

Skond Owen Bonnici, Franco Debono kien intgħażel biex jerfa' dawn ir-responsabbiltajiet għaliex "kien l-aħjar persuna għal din il-kariga".

Dan id-diskors kien intqal fl-24 ta' Marzu 2013.

Owen Bonnici u sħabu kienu ħadu r-riedni tal-gvern 14 il-jum qabel.

Skont il-gvern il-ġdid, il-ħatra ta' Franco Debono ma saritx biex jinku lill-Oppożizzjoni Nazzjonalista li dak iż-żmien kienet għadha mmexxija minn Lawrence Gonzi – persuna li kien għoddu lanqas beda' jistrieħ mill-5 snin ta' imminar kontinwu ta' Franco Debono, id-deputat parlamentari ribell.

Matul l-aħħar snin fl-Oppożizzjoni, tal-Labour ta' sikwit kienu jirrepetu l-frażi: "Franco għandu raġun".

Dak iż-żmien, għal Joseph Muscat u sħabu, jgħid x'jgħid Franco Debono – anki meta kien igħid il-ħmerijiet – dan dejjem kellu raġun.

Ħadd m'għandu raġun dejjem u Franco Debono xi drabi kien ikollu raġun.

Franco Debono, il-Kummissarju tal-Liġijiet, dan l-aħħar reġa' beda juża l-blog biex iwassal il-messaġġi tiegħu, u l-bieraħ irreaġixxa għall-attentat ta' Joseph Muscat biex jagħlaq il-kwistjoni Egrant darba għal dejjem.

Il-bieraħ il-Kummissarju tal-Liġijiet stqarr li huwa konvint li sid l-Egrant huwa Joseph Muscat jew inkella ta' xi ħadd qrib tiegħu.

Franco għandu raġun.

M'għandniex xi ngħidu, l-istqarrija ta' Franco Debono ma żżid xejn ma' dak li ġġiegħel lil min jirraġuna b'dan il-mod.

Il-provi u l-imġieba ta' Joseph Muscat isostnu din il-konklużjoni.

Kollox jindika li, anki jekk ma jinstabux biżżejjed provi forensiċi li jwasslu għal azzjonijiet kriminali, hemm biżżejjed fatti li jwasslu biex jinġibdu konklużjonijiet politiċi li Joseph Muscat kien arma lilu nnifsu biex jixxaħħam u biex jaħsel il-flus.

M'hemm xejn ġdid mill-fatt li jien u ħafna oħrajn nirraġunaw b'dan il-mod.

Titbissem meta tara li, anki fost il-Laburisti, ftit huma dawk li belgħuha li l-kwistjoni Egrant hi xi forma ta' frame-up jew hi "l-ikbar gidba fl-istorja politika Maltija".

Iżda huwa tabilħaqq sinjifikanti l-fatt li l-Kummissarju tal-Liġijiet – l-istess persuna fdata mill-gvern Laburista biex ineħħi l-liġijiet u biex jirriforma l-Kostituzzjoni – qed igħid fil-beraħ li huwa konvint li mill-provi li hemm huwa raġjonevoli li wieħed jasal għall-konklużjoni politika li Joseph Muscat jew xi ħadd qrib tiegħu huwa sid l-Egrant.

Fejn huma issa dawk kollha li kienu xebgħu iwerżqu li "Franco għandu raġun"?

Hemm ħaġa waħda li hi ċerta.

Ilkoll nafu li meta Franco Debono jagħmel stqarrija, ma jerġax lura minnha kif ġieb u leħaq.

U għaldaqstant Joseph Muscat jista' jibqa' ċert li din il-kwistjoni se tibqa' f'ilsien in-nies.

Previous: Lil Joseph Muscat, Maria Efimova tgħidlu: "Dak li xhedt nikkonfermah" Next: Repubblika trid sehem fid-diskussjonijiet dwar riformi Kostituzzjonali window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Reġgħu ċċensurawna: il-gvern joħnoq protesta f'Misraħ l-Assedju l-Kbir

Kartellun bil-bandiera Maltija, b'ritratt kbir ta' Daphne Caruana Galizia u l-kelma "Ġustizzja" li ttellgħet minn attivisti dalgħodu fl-10:30 tneħħew minn uffiċjali tal-gvern ftit wara fis-2.15 ta' wara nofsinhar.

Il-fjuri u x-xemgħat li tħallew fil-post ukoll tneħħew u ntremew.

Previous: Fil-Bidnija Next: De Volkskrant: il-gvern Malti "xxukkjat" bil-ħrara ta' investigatur tal-Kunsill tal-Ewropa window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });